חברות וחברים יקרים,

ההפרדה בין הלקוח לבין עורך הדין
חובתו של עורך הדין לנהוג בנאמנות ובמסירות כלפי הלקוח מתפרשת לעיתים כחובה להזדהות עם ענינו של הלקוח ולזהות את עורך הדין ואת הלקוח ליחידה אחת. יש הסבורים, כי על עורך הדין למלא אחר כל משאלותיו של הלקוח והכל כדי לרצותו ולהביא לניצחונו.האומנם?

ייחודו של מקצוע עריכת הדין הוא בכך שעורך הדין אינו אך ורק שלוחו של לקוחו. אילו היה עורך הדין רק שלוחו של לקוחו, אזי לא היתה הצדקה להגן על מערכת היחסים, למשל, ע"י מתן זכות לחיסיון מוחלט; לא היתה הצדקה ליתן ללשכת עורכי הדין סמכויות נרחבות בתחום הרישוי ובתחום הדין המשמעתי; לא היתה הצדקה לראות בעורך הדין כבעל מעמד מיוחד בעולם המשפט. החובה הציבורית של עורך הדין, הבאה לידי ביטוי בחובה לסייע לבית המשפט בעשיית המשפט, והדרה לצידה של החובה כלפי הלקוח, היא זו המבחינה בין עורך הדין לבין כל שלוח אחר. החובות כלפי הלקוח וכלפי בית המשפט העומדות זו לצידה של זו הן היוצרות את האבחנה בין עורך הדין לבין כל בעל מקצוע אחר.

טשטוש התחומין בין ענינו של הלקוח לבין החובות המוטלות על עורך הדין, חוטא למהותו האמיתית של מקצוע עריכת הדין. טשטוש התחומין אינו מועיל בראש ובראשונה ללקוח עצמו, הזכאי לקבל שירותי מקצוע ומקצועני; הלקוח שוכר את שירותיו של עורך הדין בשל השכלתו, ניסיונו, מעמדו ובשל הצורך בגורם מקצועי נבחן ונפרד מהלקוח עצמו. עורך הדין המזהה את עצמו עם הלקוח אינו יכול ליתן את השירות לו זקוק הלקוח. עורך הדין שאינו ער למעמדו המיוחד ואינו מגן עליו לא יוכל לשמור על מקצועיותו, מעמדו ולבסוף אף לא על הלקוח עצמו שלא יזכה לקבל את השירות שבגינו הוא נזקק לעורך הדין.

טשטוש תחומין בין ענינו של הלקוח לבין חובותיו של עורך הדין מביא לפגיעה בהליך עשיית המשפט; הן בפגיעה בחובה כלפי בית המשפט והן בפגיעה "בכללי המשחק" שביסוד היחסים בין עורכי הדין לבין עצמם. לא אחת אנו מתבוננים בעורך דין הסבור שהוא צריך להעלות כל טענה, גם כזו שאינה אמת, בפני בית המשפט ובו בזמן אינו נרתע מלנהוג בחברו למקצוע כאילו הוא עצמו הלקוח וחברו הוא הצד שכנגד.

על עורך הדין לשמור על מעמדו המיוחד בעולם המשפט. ההפרדה מהלקוח, המקצועיות, ההתאפקות והנימוס לא רק יועילו להליך המשפטי אלא יועילו, בסופו של דבר, ללקוח – שכן ינתן לו השרות המקצועי לו הוא זקוק וגם בית המשפט יכבד טיעון מקצועי הנטען ע"י עורך דין המודע למעמדו ולחובותיו המיוחדות.

מתכונת מיוחדת ל"אתיקה מקצועית"
החל מהגיליון הנוכחי הננו משנים את מתכונתו של "אתיקה מקצועית". ביקשתי מד"ר לימור זר-גוטמן לשמש כעורכת העיתון מתוך מטרה להפכו בהדרגה לעיתון משפטי מוביל בתחום האתיקה המקצועית. ד"ר זר-גוטמן הינה מרצה לאתיקה מקצועית של עורכי דין באוניברסיטת חיפה ומשמשת כחברה בועדת הרביזיה לכללי האתיקה שבראשותי. ד"ר זר-גוטמן הינה מהבכירים שבין אנשי האקדמיה העוסקים בתחום זה. כעורכת תפרסם ד"ר זר-גוטמן לא רק את החלטות ועדת האתיקה הארצית, אלא תוסיף ותנתח אותן ואף תרחיב בסוגיות חשובות שונות.

אתם מוזמנים לפנות אלינו ולהשמיע הערותיכם בכל נושא שתחפצו. 

אנו לרשותכם.

בברכת חברים,

אלקס הרטמן, עו"ד

יו"ר ועדת האתיקה הארצית

דבר העורכת

אני שמחה ומודה על ההזדמנות שניתנה לי לערוך את גיליונות "אתיקה מקצועית." בכוונתנו להביא אחת לשלושה חודשים הנחיות, חידושים והחלטות שיצאו תחת ידה של ועדת האתיקה הארצית וכן הסברים מפרי עטי, הכול, בסוגיות של אתיקה מקצועית. 

תחום האתיקה המקצועית הוא התחום היחיד המשותף לכל עורכי הדין, יהא תחום עיסוקם אשר יהא. תחום זה מהווה את אבן המסד של מקצוע עריכת הדין וללא שמירה והקפדה עליו, יאבד המקצוע את צביונו המיוחד. אני מקווה ומאמינה שגיליונות אלו יהוו נדבך נוסף בפיתוח ושמירה על האתיקה המקצועית.

בחרתי לפתוח בסוגיה של החלת כללי המשמעת על חייו הפרטיים של עורך הדין הואיל והיא קשורה לשאלה הבסיסית של מטרת כללי ההתנהגות המיוחדים לעורכי דין. 

החלת כללי המשמעת על חייו הפרטיים של עורך הדין

הערה  מקדימה: כללי ההתנהגות המחייבים החלים על עורכי דין מכונים כללי האתיקה, אך הם בעצם כללי משמעת שכן הם נאכפים באמצעות הדין המשמעתי שבידי הלשכה. במובנם הנכון "כללי אתיקה" הם מה שמחוץ לגדר המשפט, נורמות התנהגות מוסריות שאינן נורמות משפטיות אכיפות. (וראו לעניין זה את  דנ"א 7325/95 ידיעות אחרונות בע"מ נ קראוס, פ"ד נב (3) 1, 51)
בעל"ע 1734/00 הועד המחוזי נ' עו"ד שפטל [להלן: עניין שפטל],  שניתן לאחרונה בבית המשפט העליון, חזר וקבע בית המשפט שכעיקרון כללי המשמעת חלים גם על פעולות שעושה עורך הדין מחוץ למסגרת עבודתו המקצועית. במקרים אלו יחול סעיף 61(3) לחוק לשכת עורכי הדין לפיו עבירת משמעת היא כל מעשה או מחדל שאינו הולם את מקצוע עריכת הדין. 
לדעת בית המשפט בעניין שפטל, עולה מסקנה זו הן מלשון הסעיף והן מתכליתו. לשון הסעיף כללית ואינה מוגבלת רק למסגרת עבודתו המקצועית של עורך הדין, כפי שנעשה בסעיף 61(1) ו-(2), אלא משתרעת על כל מעשה או מחדל, במסגרת העבודה ומחוצה לו. החלת הכלל גם על חייו הפרטיים של עורך הדין מתיישבת עם תכלית החוק. פסק הדין מפנה לסעיף 1 לחוק לשכת עורכי הדין המטיל על הלשכה את התפקיד לשמור "על רמתו וטוהרו של מקצוע עריכת הדין." מכאן הוא למד שתכלית כללי המשמעת אינה להעניש אלא "לשמור על רמת המקצוע והאמון שרוכשים הציבור בכלל, והמערכת המשפטית בפרט, לציבור עורכי הדין." הואיל ורמתו של המקצוע והאמון שרוכש לו הציבור מושפעים גם ממעשים שעושה עורך הדין בחייו הפרטיים, יש צורך לכפוף גם מעשים אלו לדין המשמעתי שבידי הלשכה. 
חשוב להדגיש שלא כל מעשה ומחדל של עורך הדין בחייו הפרטיים ייחשב כהתנהגות שאינה הולמת שסנקציה משמעתית בצידה.  הפסיקה מקפידה, כל השנים, שלא לקבוע הגדרות מדויקות אלא להוסיף ולבחון כל מקרה לנסיבותיו הקונקרטיות. דוגמא לגישה זו מצויה בפסיקה הדנה במקרים של אי כיבוד חוב פרטי על-ידי עורך הדין (שיקים ללא כיסוי, אי תשלום חוב שהוטל בפסק דין אזרחי וכיו"ב). במקרים אלו יבחן בית הדין "מה הן הסיבות בעטיין לא שולם החוב והאם יש באי כיבוד פסק הדין, בנסיבות העניין, כדי להצביע על חוסר הגינות ועל חריגה מכללי ההתנהגות המקובלים ולהטיל דופי בעורך הדין." (כך נקבע בעל"ע 4498/95 הועד המחוזי נ' עו"ד רוככברג, המובא בעניין שפטל) כך למשל, אם הסיבה לאי התשלום היא קשיים כלכליים אליהם נקלע עורך הדין שעשה כל מאמץ להיחלץ מהם, ייתכן וזה לא ייחשב כהתנהגות שאינה הולמת.

בעניין שפטל, ההתנהגות בחייו הפרטיים של עו"ד שפטל עליה הוחלו כללי המשמעת, הייתה התבטאות פוליטית שנעשתה ברחוב כלפי קבוצה שהפגינה ובהמשך בראיון עיתונאי. השאלה אם עו"ד שפטל עבר עבירה משמעתית של התנהגות שאינה הולמת לא נגעה לדעה שהשמיע אלא לאופן שבו בוטאה (היות הדברים בוטים ופוגעים). נאמן לגישתו, מסרב בית המשפט העליון לקבוע כלל מוחלט אלא בוחן את נסיבות המקרה תוך איזון בין שני אינטרסים: חופש הביטוי, והשמירה על כבוד המקצוע וטוהרו. בית המשפט מסתייג, אומנם, מסגנון ההתבטאויות של עו"ד שפטל אך קובע שהן חוסות בצילו של חופש הביטוי, שידו על העליונה בנסיבות אלו. ולכן אין זו התנהגות שאינה הולמת עורך דין.
בגיליון הבא אדון בנושא ההתבטאויות של עורכי דין (השפה והסגנון) לא רק בחיים הפרטיים אלא גם אלו שנעשות כלפי חברים למקצוע ובפני בית המשפט.

                                                                                                               בברכת חברים,
                                                                                                     ד"ר לימור זר-גוטמן, עו"ד
האם על עורך דין של קבלן להעניק לעורך דין הרוכש דירה מהקבלן הנחה בשכר הטרחה המשולם לו?

הבהרה לנאמר בגיליון הקודם:
המלצת הועד המרכזי  וועדת האתיקה הארצית שלפיהן ראוי בעניין זה כי עורך דין של הקבלן יעניק לעמיתו עורך הדין הקונה הנחה בשיעור של 50% כששכר הטרחה המתקבל מהרוכש לא יעלה על 50% מהשכר אשר עורך הדין של הקבלן גובה מלקוחות אחרים שאינם עורכי דין, לא קיבלה מעמד מחייב של כלל מכללי האתיקה.

יחד עם זאת, הועדה סבורה  שעורך דין המייצג קבלן, יפעל בדרך ראויה אם יקיים את המלצה זו.
חובת הסניגור כאשר נודע לו שלקוחתו הפרה את תנאי השחרור בערובה

העובדות:
לעורכת דין המייצגת נאשמת בפלילים נודע שהלקוחה מפרה את תנאי השחרור בערובה שקבע בית המשפט. המידע התקבל ממי שערבה לעמידת הנאשמת בתנאי השחרור (האישה בדירתה היה על הנאשמת לשהות בהתאם לתנאי השחרור). עורכת הדין לא מצליחה ליצור קשר עם הלקוחה ולא ידוע לה אם גורמים אחרים (משטרה, תביעה) יודעים על הפרת תנאי השחרור בערובה. על פני הדברים נראה כי הנאשמת אינה עלולה לסכן בני אדם אחרים.

השאילתא:
האם על עורכת הדין מוטלת חובה כלשהי להודיע, ואם כן למי, על ההפרה לכאורה של תנאי השחרור בערובה, הפרה לכאורה עליה היא יודעת.


האם בנסיבות אלה מוטלת עליה חובה אתית אחרת?


החלטה:
בנסיבות שתוארו בפנייה ולפיהן אין חשש לפשע עתידי, לא חלה חובה אתית על עורכת הדין להודיע על הפרה, לכאורה, של תנאי השחרור בערובה. (החלטה מספר: את42/01)
הערת העורכת:

 השאלה הראשונה, העולה מהמקרה לעיל, בוחנת האם מדובר במידע עליו חל חסיון עורך דין לקוח לפי סעיף 48 לפקודת הראיות, או לחילופין מידע עליו חלה חובת הסודיות לפי כלל 19 לכללי האתיקה. טיעון בעד יאמר שהמדובר במידע שהגיע לעורכת הדין מטעם הלקוח תוך כדי מילוי תפקידה ויש לו קשר ענייני לשירות המקצועי שנותנת עורכת הדין. מן העבר השני, ניתן לטעון שאין מדובר במידע חסוי/סודי הואיל והפסיקה קבעה כי החסיון אינו חל על מידע הנוגע לביצוע עבירה עתידית (על"ע 17/86 עו"ד פלונית נ לשכת עו"ד, פ"ד מ"א(4) 780) והפרת תנאי שחרור בערובה היא עבירה מתמשכת שחלקה בעבר וחלקה בעתיד.
בהנחה שמדובר במידע עליו חל חסיון עורך דין לקוח או חובת הסודיות האתית יש להוסיף ולבחון אם מתקיים אחד החריגים שכבר הוכרו (הגם שסעיף 48 וכלל 19 מנוסחים באופן מוחלט בפועל הם יחסים מאחר והוכרו חריגים). החריג הרלוונטי כאן הוא הוראת סעיף 262 לחוק העונשין, התשל"ז – 1977 לפיו: "מי שיודע כי פלוני זומם לעשות מעשה פשע ולא נקט את כל האמצעים הסבירים למנוע את עשייתו או את השלמתו, דינו – מאסר שנתיים." סעיף זה גובר על הוראת החסיון (כך קבעה ועדת האתיקה שליד ועד מחוז ת"א. פורסם ב"עט ואתיקה" גיליון 5 (פברואר 1990)). 
הפרת של תנאי שחרור בערובה היא עבירה מתמשכת מסוג עוון לכן לא חלה החובה לדווח למשטרה מכוח סעיף 262. בנוסף, מצוין  שהנאשמת אינה מסכנת אנשים אחרים כך שגם מהיבט זה, אין מדובר בעבירה עתידית מסוג פשע.

עיקול אצל עורך דין בתור צד ג' בידיו נמצאים נכסי החייב/לקוח
עובדות:

לקוח של עורך הדין הינו נושה במספר תיקי הוצאה לפועל. במקביל, אותו לקוח משמש כחייב בתיקי הוצל"פ אחרים. במסגרת אותם תיקים נשלחה למשרד הודעת עיקול אצל צד ג' המטילה עיקול על נכסיו של אותו לקוח הנמצאים בידי המשרד.

השאילתא:
1. האם חלה חובה על עורך הדין, כבא כוח הלקוח וצד ג', למסור פרטים על תיקים המתנהלים במשרד ואשר בהם משמש הלקוח נושה או לחילופין תובע?

2. האם הודעת העיקול מעפילה על חסיון עו"ד לקוח?

ההחלטה:
הדגש בעיקול הוצאה לפועל הוא על השאלה האם נמצאים בידי הצד השלישי (במקרה זה עורך הדין) נכסים של אותו אדם. יתכן והנכסים הם כספים שנגבו על ידי עורך הדין עבור אותו לקוח בתיקים בהם הלקוח משמש כנושה או בכספים שעתידים להגיע אליו במהלך התקופה הנקובה בצו העיקול. על עורך הדין מוטלת חובה להשיב לצו העיקול שנשלח אליו כצד ג' על ידי ההוצאה לפועל כמו כל צד ג' אחר. עורך הדין אינו צריך למסור פרטים על תיקים של אותו לקוח הנמצאים במשרדו אלא פרטים על נכסים של אותו לקוח המוחזקים בידיו, ללא פירוט מקורם של אותם נכסים.

החובה והסנקציה בגין הפרתה קבועים בסעיף 48(א) לחוק ההוצאה לפועל, תשכ"ז – 1967 לפיו: "צד שלישי אשר ללא הצדק סביר לא עשה כאמור בסעיף 47, או הוציא מידו נכס או שילם חוב שלא כדין ביודעו שיש עליו צו-עיקול בידי צד שלישי, רשאי ראש ההוצאה לפועל לחייבו בתשלום החוב הפסוק במידה שלא שילמו החייב, ובלבד שחיוב זה לא יעלה על שווי הנכס הנדון או על סכום החוב הנדון.".

במידה ועורך הדין סבור כי מסיבה כלשהי, תשובתו לראש ההוצאה לפועל עלולה לפגוע בחסיון עו"ד-לקוח, עליו לפנות בבקשה מתאימה לראש ההוצאה לפועל. עם זאת, אין בכך כדי לאפשר לו להוציא מידיו את הנכסים עליהם חל צו העיקול ולמסור אותם ללקוחו, שכן הוא מסתכן בדחיית הבקשה וחיובו לפי סעיף 48 לחוק ההוצאה לפועל. (החלטה מספר: את52/01)
הערת העורכת:
אחד החריגים לחסיון עורך- דין לקוח הוא קיומה של חובת גילוי בחוק. סעיף 48 לחוק ההוצאה לפועל הוא דוגמא לחובת גילוי שבחוק הגוברת על החסיון. 

מקום בו מתחייב גילוי של מידע חסוי מוטלת על עורך הדין החובה שלא לחשוף מעבר לנדרש. חשיפה מעבר לנדרש תהווה הפרה של סעיף 90 לחוק לשכת עורכי הדין, התשכ"א – 1961, המטיל על עורך הדין את החובה האתית לשמור על החסיון.

תשלום הוצאות משפט ישירות לידי בא כוח הצד שכנגד

שאילתא:

עורך דין של הצד שחויב בתשלום הוצאות, למי עליו להעביר את תשלום ההוצאות – לצד הזוכה עצמו או לבא כוחו של הצד הזוכה?  
ההחלטה:

ככל שעורך דין של צד אחד מעביר תשלום הוצאות לצד אחר, עליו לעשות כן, בהעדר הוראה אחרת, לעורך הדין של הצד האחר. האמור נובע מהוראת כלל 25(א) לכללי לשכת עורכי הדין (אתיקה מקצועית), התשמ"ו– 1986 לפיו: " עורך דין היודע כי הצד שכנגד מיוצג בעניין פלוני בידי עורך דין – (1) לא יפנה אל הצד שכנגד אלא באמצעות עורך הדין המייצגו באותו עניין;" (החלטה  מספר: את68/01)

ניגוד אינטרסים: ייצוג במקביל של חברת ביטוח ולקוחות התובעים את אותה חברת ביטוח 
שאילתא:

האם עורך דין המייצג את אבנר וחברות ביטוח, בתביעות לפי חוק הפיצויים לנפגעי תאונות דרכים (להלן: החוק), ובמקביל מייצג נפגעי תאונות דרכים לפי חוק זה (התובעים את אבנר ואותן חברות הביטוח), מפר את כללי האתיקה?
החלטה:
כלל 14(ג) לכללי לשכת עורכי הדין (אתיקה מקצועית), תשמ"ו -1986 אוסר על עורך הדין לייצג צד אחר כנגד לקוח שעורך הדין נותן לו שירותים דרך קבע גם אם באותו עניין אין עורך הדין מייצג את הלקוח הקבוע.  מאחר שעורך הדין מייצג את "אבנר", כמו גם את חברות הביטוח ונותן להם שירותים על דרך של קבע, אין הוא יכול לייצג את מי שתובע אותן.

גם אם תינתן הסכמה לייצוג המשותף על-ידי חברות הביטוח והתובעים, קיים ספק רב אם עורך הדין רשאי לייצג בשל הוראת כלל 14(א) וכלל 16 לכללי לשכת עורכי הדין (אתיקה מקצועית), התשמ"ו – 1986. (החלטה מספר את57/01)
הערת העורכת:

השאילתא עוסקת במקרים היכולים להיכנס, כל מקרה לפי נסיבותיו הקונקרטיות, לשלוש קטגוריות של ניגוד אינטרסים, כשהתשובה כיצד על עו"ד לנהוג משתנה בהתאם לכל קטגוריה. 

קטגוריה ראשונה: כלל 14(ג) האוסר ייצוג צד אחר נגד לקוח קבוע. לקוח קבוע מוגדר בכלל 14(ג) כמי שעורך הדין נותן לו שירותים דרך קבע. הכללים קובעים  כאן שני חריגים: החריג הראשון, המנוי בכלל 14(ד), מתיר את הייצוג אם מדובר "על עריכת הסכם ועל טיפול בעניין שהצדדים הסכימו, בכתב, כי ייעשה בידי אותו עורך דין." החריג השני, המנוי בכלל 14(ה), מאפשר לעו"ד וללקוח הקבוע לתחום את השירות המקצועי שייתן עורך הדין ללקוח, כדי למנוע התנגשות עם ייצוג לקוחות אחרים או עם חובה אחרת של עורך הדין. תיחום השירות חייב לעמוד בשני תנאים: להיות סביר בנסיבות העניין ולא לפגוע בחובת הנאמנות של עו"ד ללקוחותיו.
קטגוריה שנייה: כלל 14(א) האוסר ייצוג אם קיים חשש שעורך הדין לא יוכל למלא את חובתו המקצועית כלפי הלקוחות התובעים את חברת הביטוח בשל התחייבות או חובת הנאמנות שיש לו כלפי חברת הביטוח. לקטגוריה זו אין חריגים.
קטגוריה שלישית: כלל 16 האוסר על ייצוג נגד לקוח בעניין או בקשר לעניין שטיפל בו למען אותו לקוח או בעניין שיש לו זיקה של ממש למידע שקיבל עורך הדין מאותו לקוח או מטעמו. הביטוי "אותו עניין" פורש בפסיקה בצורה רחבה (על"ע 6/88 קובלר נ הוועד המחוזי, פ"ד מד (4) 329). החריג לקבוצה זו קבוע בכלל 16(ב) לפיו יכול עו"ד לפנות לועד המחוזי, בטרם קבלת הטיפול, כדי שזה יחליט "כי מתן חוות דעת או קיום התייעצות גרידא, או פעולה במקרה פלוני, לא היה בה משום טיפול בעניין למען לקוח, או כי מידע מסוים אין לו זיקה של ממש לעניין, או כי אין במידע שהתקבל כדי למנוע מעורך הדין לטפל בעניין."

איסור מתן שירותים משפטיים במסגרת גוף הנותן שירותים משפטיים שלא כדין

שאילתא:

האם עורכי דין העובדים בגוף הנותן שירותים משפטיים שלא כדין עוברים עבירה אתית?

החלטה:
עורכי דין הפועלים במסגרת גוף שנותן שירותים משפטיים שלא כדין, או שמסייעים לגוף כזה בפעילותו, עוברים, לכאורה, עבירה על כלל 11ב' לכללי האתיקה וכן מסייעים לעבור על סעיף 20 לחוק לשכת עורכי הדין ("הסגת גבול המקצוע").
בכוונת ועדת האתיקה הארצית לנקוט הליכים משמעתיים על פי דין כנגד עורכי דין שימצא כי עיסוקם בפעילות כאמור לעיל.

עורך דין הנמצא בחו"ל ושהגביל את חברותו בלשכה

עובדות:

לקוחה אמריקאית שלצורך ביצוע רישום מקרקעין בארץ, נדרשת לחתום על המסמכים המתאימים בפני עורך דין בארה"ב מכיוון שאין באפשרותה להגיע לישראל. הלקוחה איתרה במקום מושבה עו"ד בעל רשיון עריכת דין ישראלי שהגביל את חברותו בלשכה.
השאילתא:

האם עורך הדין הישראלי, הנמצא בחו"ל ושהגביל את חברותו בלשכה, מוסמך לאמת את חתימתה של מרשתו.
החלטה:
ראשית, אי אפשר להשתמש בשירותיו של עורך הדין הישראלי, במקרה זה כשחברותו מוגבלת. סעיף 52ב לחוק לשכת עורכי הדין מורה כי מי שהגביל את חברותו לא יעשה פעולות שנתייחדו לפי החוק לעורכי דין. 

שנית, אישור חתימה לשם ביצוע פעילות ברישום מקרקעין חייב להיעשות בישראל. כך שגם מטעם זה לא ניתן לעשות זאת בחו"ל. (החלטה מספר: את70/01).
החלטות ועדת הייעוץ לענייני פרסמת
דברי הקדמה:
מכוח כלל 3(ח) לכללי לשכת עורכי הדין (פרסמת), התשס"א – 2001 [להלן: כללי הפרסמת] הוקמה בלשכה ועדת ייעוץ לענייני פרסמת שבראשה יושב ראש ועדת האתיקה הארצית. 

כל עורך דין רשאי לפנות, בטרם פרסם, אל הועדה, כדי לקבל אישור מראש בדבר עמידת הפרסמת שהוא מבקש לפרסם, בתנאי כללי הפרסמת. 
להלן יובאו תמצית ההחלטות שניתנו בעקבות פניות של חברים אל ועדת הייעוץ לענייני פרסמת. ההחלטות להלן חולקו לפי צורות הפרסמת ותכני הפרסמת, שהיא האבחנה הנקוטה בכללי הפרסמת. 
צורות פרסמת אסורות:
- מודעה על לוחות המודעות 

 - פרסמת בעלון הכולל רק פרסומות.
- לוח שנה שבחלקו העליון פרטים על עו"ד ובחלקו התחתון דפי החודשים לתלישה מהווה פרסמת אסורה.

 - עטים, שעונים ושאר מוצרי פרסום עליהם יצוינו פרטי עו"ד. 

- פרסומת בספר ברכות. 

הבהרות לגבי צורות פרסמת מותרות:
- המידע בכתב שרשאי עו"ד לחלק ללקוחותיו, על פי פנייתם, ולאחרים הפונים אליו, יכול לבוא בכרטיס שיהיה זמין במשרד לכל דורש. (כלל 5 לכללי הפרסמת).

- מותרת פרסמת במקומון ובלבד שתהיה במדור מיוחד שיוקצה לפרסומת עורכי דין ושטח המודעה לא יעלה על שמינית העמוד והיא תהיה באותיות בצבע אחד בלבד. ועו"ד לא יפרסם יותר ממודעת פרסום אחת בכל גיליון. (כלל 3(א)(1) & (ד) לכללי הפרסמת).
- המדור המיוחד שיוקצה לפרסומת עורכי דין בעיתונות הכתובה צריך להיות באופן שהפרסומת של עורך הדין לא תתערבב עם פרסומות אחרות.

- אין הגבלה על גודל שלט המשרד המותקן על קיר חיצוני הפונה אל הרחוב. השלט יכול להיות מואר אך לא בתאורה שאינה הולמת את כבוד המקצוע כגון תאורה צבעונית. ניתן לציין על-גבי השלט את תחומי העיסוק של המשרד.

- מותר לעורך דין לערוך יום עיון בנושא משפטי ללקוחות המשרד ולמי שעומד בקשרי עבודה קרובים עם המשרד. במסגרת יום העיון מותר לחלק חוברת או תקליטור ובו מידע משפטי רלוונטי וכן מידע בכתב אודות המשרד לפי האמור בכלל 5 לכללי הפרסומת. 

תכנים אסורים של פרסמת:
· שמות של לקוחות; סוגי לקוחות; עסקאות ותיקי ליטיגציה ספציפיים. האיסור חל גם לגבי אתר האינטרנט של המשרד. 
· סיום "קורסי השתלמות תעודה" מותר לציין רק תארים אקדמיים או תארים שדין אחר מסדיר את השימוש בהם (כלל 3(ב)(4)-(5)).
· הסמכה של המשרד למערכת ניהול איכות משופרת ISO9000
תכנים מותרים של פרסומת:
· ניתן לציין תחומי עיסוק ללא הגבלה לרבות סוגי עסקאות ותיקי ליטיגציה בהם עוסק המשרד. כך לדוגמא, מותר לפרסם "חוזי קניה, מכירה, שכירות – של דירות ומשרדים"; "נזיקין: תאונות דרכים, תאונות עבודה, נזקי גוף ורכוש. מסחרי: חוזים, תביעות חוב כספיות, הוצאה לפועל ופשיטת רגל".
· ניתן לכלול ב"רזומה" את תחומי העיסוק של משרד עורכי הדין.
· ציון על גבי פנקס השיקים ובחותמת האישית, בצמוד לתואר עו"ד, את היות עורך הדין בעל תואר שני, מוסמך במשפטים.(LL.M)
· באתר האינטרנט ניתן לציין "לפני פתיחת משרדי עבדתי שנתיים כעו"ד שכיר בתחום דיני הנדל"ן, בנקאות וחוזים." וכן, "כעת עובד גם כעו"ד ממונה מטעם הלשכה לסיוע משפטי של משרד המשפטים."
· ניתן לפנות במכתב לעורכי דין אחרים, לרבות עורכי דין יועצים משפטיים של חברות אחרות ולהודיע להם על פתיחת סניף של המשרד, תחומי העיסוק והשירותים המשפטיים הניתנים בו.

